Solidariteit gaan arbeidshofuitspraak in hoër hof teenstaan - Solidariteit WêreldSolidariteit Wêreld
Tuis › Mediaverklarings › Solidariteit gaan arbeidshofuitspraak in hoër hof teenstaan
Solidariteit oorweeg dit om die Konstitusionele Hof te vra om uitsluitsel te gee oor die Suid-Afrikaanse Mensregtekommissie (SAMRK) se verslag oor regstellende aksie. Dit volg nadat die arbeidshof in Johannesburg vandag bevind het dat die verslag op tegniese gronde nie as bindend beskou kan word nie en dus deur die staat geïgnoreer kan word.
Die SAMRK het in 'n gelykheidsverslag bevind dat die Suid-Afrikaanse program van regstellende aksie nie aan die Grondwet en Internasionale Reg voldoen nie. Die verslag het ook aanbeveel dat die regering die Wet op Gelyke Indiensneming moet verander. Solidariteit het die arbeidshof gevra om die regering te dwing om te voldoen aan die aanbevelings nadat die regering versuim het om dit te doen.
Anton van der Bijl, hoof van Solidariteit se Regsdienste, sê dit is jammer dat die arbeidshof nie uitsluitsel oor die kwessie gegee het nie, maar dit is egter bloot 'n taktiese terugslag. Die saak gaan hoogs waarskynlik in die Konstitusionele Hof voortgesit word.
Die SAMRK se gelykheidsverslag is nie deur die arbeidshof ongeldig verklaar nie en die aanbevelings van die verslag is dus steeds geldend. Solidariteit beplan om volgende jaar weer die Verenigde Nasie se Komitee vir die uitskakeling van Rassediskriminasie te nader om die saak verder op 'n internasionale platform te voer.